《莲石》
【唐】白居易
青石一两片,白莲三四枝。
寄将东洛去,心与物相随。
石倚风前树,莲栽月下池。
遥知安置处,预想发荣时。
领郡来何远,还乡去已迟。
莫言千里别,岁晚有心期。
《望夫石》
【唐】王建
望夫处,江悠悠。化为石,不回头。
山头日日风复雨,行人归来石应语。
《寄山友长孙栖峤》
【唐】贾岛
此时气萧飒,琴院可应关。
鹤似君无事,风吹雨遍山。
松生青石上,泉落白云间。
有径连高顶,心期相与还。